  Алексей Арзамасцев Анжелика Тихонова корреспондент Ижкарысь пиналъёс дышетон экскурсиослы мобильной ватсэт кылдытозы. Сое лэсьтон понна Нылпи творчествоя юртлэн попечительской кенешез но Удмуртиысь Кузебай Герд нимо йӧскалык музей Азьмуртлэн грантъёсъя фондысьтыз 453 сюрс манет утӥзы, ивортӥз элькунысь дышетонъя но тодосъя министерстволэн пресс-службаез. «ИжТрэвел.18» ӵектос инвортодэтъя технологиосты но шаертодонъя сяме пырем дышетон амалъёсты огазея. «Ӵектос маин аспӧртэм? Ӵемысь пинал шаерсчиослэн малпанъёссы, карын улӥсьёслы но, Ижкаре вуись куноослы но тунсыко луо ке но, калыке вӧлмытэк кылё. Нош пинал шаерчиосын «ИжТрэвел.18» мобильной ватсэтэн Ижкарлэн шор люкетэзъя кылдытэм экскурсиос вань мылкыд карисьёслы усьтэмын луозы»                                                        Татьяна Троицкая, ӵектослэн кивалтӥсез Ӵектосэз куинь ӧръёсъя улонэ пыӵатозы. Нырысь ик 10-16 аресъем пинал шаерчиос Ижкарысь шор урамъёсъя экскурсиос кылдытозы. Соослы Удмуртиысь Кузебай Герд нимо йӧскалык музейын ужасьёс но Ижкарысь шаертодонъя дышетӥсьёс юрттозы. Бӧрысь пиналъёс устоосызъя аудиогидъёс гожтозы. Нош со бере гинэ «ИжТрэвел.18» мобильной ватсэт кылдытон борды басьтӥськозы. Отчы ӵектосэ пыриськисьёслэсь тужгес усто аудиогидъёссэс пыртозы. Ватсэтэн 12-тӥ инвожое, Карлэн нуналаз, тодматозы. Тодэ вайытом, Ижкарысь студентка калыкез удмурт кылэн, лулчеберетэн но учкымон интыосын тодматон ӵектоссэ улонэ пыӵатоз. Тегъёс: Ижкар Удмуртия пиналъёс Удмуртиысьтуризм  